ጽሑፉን ስጽፈው ‹‹ኮድ ብሉ›› ነበር ያልኩት፡፡ ይህም ማለት አንድ አደጋ የደረሰበት ሕመምተኛ ልቡ መምታት አቁሞ ድንገተኛ ክፍል እየገፉ እያስገቡት ሰማያዊ መብራት አብርተው ሲጣደፉ፣ ሰው ሁሉ መንገዱን እየለቀቀላቸው በፍጥነት አስገብተው ልቡ ላይ የአሌክትሪክ ንዝረት ይለቁበታል፡፡ የእኛ ኢኮኖሚም ልቡ እየቆመ ነው፡፡ የውጭ ምንዛሪ ችግር እያቆመው ነው፡፡ ለአገር ውስጥ ባለሀብት ለውጭ ይሰጥ እያለ ሐሳብ የሚሰጥ ሰው፣ ምን ዓይነት አደጋ ውስጥ እንዳለን ስለማያውቅ ነው፡፡ የውጭ ምንዛሪ ችግር የኢኮኖሚያችን የህልውና ጥያቄ ነው፡፡ አሁን ብድር የሚሰጠን የለም፡፡ ቻይናውያን እንኳ እያቆሙ ነው፡፡ የሚሰጠን እንኳ ብናገኝ የማንወጣበት ጉድጓድ ውስጥ ነው የምንቆፍረው፡፡ የውጭ ምንዛሪ ያስፈልገናል ግን ደግሞ መበደር አንችልም፡፡ እኛ ዘንድ መሆን የማይገባው አገር የሚጎዳ ንብረት ተቀምጧል፡፡ መሸጥ እያለበት ያልተሸጠ ነገር አለ፡፡ በጽሑፌ ‹‹ፕራይቬታይዜሽን ማጂክ ቡሌት›› ብዬ ነው ያስቀመጥኩት፡፡ በርካታ አገሮች ተተኩሰዋል፡፡ ማጂክ ቡሌት የላቸውም፡፡ እኛን ግን ጥሎን አልፏል፡፡ ሆኖም በሌላ አፍሪካ አገር እንኳ የሌለ ለችግር ጊዜ መውጫ የሚሆነን ተቀማጭ ይዘን ተገኝተናል፡፡ መሸጥ አለብን፡፡ የአገር ውስጥ ይግዛው የውጭም ይግዛው መሸጥ አለብን፡፡ የውጭ ሰው ዘመድ ነው፡፡ ጠላት አይደለም፡፡ የምሥራቅ አፍሪካ የጋራ ማኅበሰረብን እኛ ነበርን መምራት የነበረብን፡፡ ኡጋንዳ፣ ሩዋንዳ፣ ኬንያና ታንዛንያ ናቸው የመሠረቱት፡፡ እነዚህን ጨፍልቀህ እኛን አታወጣም፡፡ ግን ደግሞ ጥለውን ሄደዋል፡፡ እነሱን ልንከተል ነው፡፡ የዕይታ ችግር አለብን፡፡ ማንነታችን አልገነባንም፡፡ ምናልባት አሁን እየተገለጽልን ነው፡፡ አይኤምኤፍ ዶላር ሰጠን አልሰጠን፣ ደረታችንን ነፍተን አሁን ያሉትን ብቻም ሳይሆን ካስፈለገንም ሌላ ተጨማሪ ፕሮጀክት የምናስኬድበት ኢንቨስትመንት ማምጣት ይቻላል፡፡ አሁን ኢኮሚሚው የ80 ቢሊዮን ዶላር አቅም አለው፡፡ የኢኮኖሚው ዕድገት እንዲቀጥል በየዓመቱ የዚህን የ25 በመቶ ኢንቨስት እናድርግ ብንል እንኳ 25 እና 26 ቢሊዮን ዶላር በየዓመቱ ያስፈልገናል፡፡ ይኼ ገንዘብ ከየት ይመጣል? ኢንቨስትመንት ሲቆም ደግሞ ኢኮኖሚው ማደጉን ያቆማል፡፡
